Waterbeperkings vir TshwaneInwoners word gewaarsku om water spaarsaam te gebruik. (Foto: Unsplash) Alle gebiede in die Tshwane-metro is met onmiddellike inwerkingstelling onderhewig aan fase 1-waterbeperkings. Weens ŉ daling in reservoirvlakke het Rand Water aanvanklik drie gebiede in die metro op fase 3-beperkings geplaas. Die streke het ingesluit buurte in die noordweste van die stad, waaronder Ga-Rankuwa, Mabopane en Rosslyn. Dit is Donderdag uitgebrei tot ŉ fase 1-beperking vir die hele Tshwane-metrogebied. Die Tshwane-metro sê die aanvanklike waterbeperkings in die drie gebiede is ingestel om te keer dat die hele verspreidingsnetwerk in duie stort en was die enigste werkbare opsie. “Die metroraad herhaal sy oproep aan alle inwoners om waterverbruik te verminder. Inwoners word ook herinner dat die waterbeperkings wat vantevore in werking gestel is in ooreenstemming met munisipale verordeninge oor water nooit herroep is nie en steeds van krag is,” sê Lindela Mashigo, woordvoerder van die Tshwane-metroraad. Inwoners mag onder meer nie tussen 06:00 en 18:00 hul tuine met ŉ tuinslang of besproeiingstelsel natlei nie, voertuie mag nie met tuinslange of hoëdrukstelsels gewas word nie en swembaddens mag nie opgevul word nie. “Die stad doen ŉ beroep op almal om saam ŉ poging aan te wend om waterverbruik te verminder deur by die waterbeperkings te hou.”